Gerhard Ackerman hoor vandag sy lot  Gerhard Ackerman (Foto: Twitter) Uitspraak sal na verwagting vandag gelewer word in die saak teen Gerhard Ackerman, die man wat teregstaan op aanklag dat hy ŉ netwerk bedryf het vir die seksuele uitbuiting van kinders. Die organisasie Women and Men Against Child Abuse (WMACA), wat die verhoor bygewoon het, het gesê hy sien uit na ’n regverdige oordeel en ’n swaar straf vir die ondenkbare misdade wat Ackerman glo gepleeg het. Slotbetoë in die saak teen Ackerman, wat op meer as 700 aanklagte teregstaan, is in Maart in die Johannesburgse hooggeregshof aangehoor. Ackerman staan onder meer tereg op aanklag van verkragting, die verspreiding van kinderpornografie, mensehandel en seksuele aanranding. Tydens die verhoor het Ackerman aangevoer dat hy ŉ masseersalon bedryf het en tienerseuns ouer as 16 opgelei is en behandelings sou gee wat met seksuele dade sou eindig. Volgens Ackerman het hy nie gedink hy doen iets verkeerd nie aangesien 16 die wettige ouderdom is om toestemming vir seks te gee. Die staat voer egter aan dat Ackerman die tienerseuns aan volwasse mans uitgehuur het om seksuele dade teen ŉ fooi uit te voer, dat baie van die seuns jonger as 16 was en dat hulle nie toestemming vir Ackerman gegee het nie. Daar word verder aangevoer dat die beskuldigde seuns gewerf het, hulle geakkommodeer het en aan verskeie kliënte verkoop het. Hy het die seuns glo mislei en sy mag misbruik om hul kwesbaarheid uit te buit. Ackerman het aangevoer dat hy nie ŉ misdaad gepleeg het deur met van die seuns seks te hê nie aangesien hy gedink het hulle is ouer as 16 en ontken dus dat hy hulle verkrag het. Die staat het egter aangevoer dat daar bewyse was dat van die seuns jonger as 16 was, maar dat Ackerman dit geïgnoreer het. Rakende die aanklag van kinderpornografie het die staat aangevoer dat Ackerman ŉ groot rol gespeel het in die vervaardiging van die materiaal deur vir die seuns te sê wat om te doen. Adv. Paul Kennedy, wat saam met Ackerman aangekla is maar sy eie lewe geneem het voor die aanvang van die verhoor, was glo die hoofkliënt vir die pornografie en het glo Ackerman daarvoor betaal. Ackerman is op 29 Januarie weer in hegtenis geneem kort nadat ŉ lasbrief vir sy inhegtenisneming uitgereik is nadat hy nie vir sy hofsaak opgedaag het nie. Ackerman is in 2021 deur die Johannesburgse landdroshof borgtog van R6 000 toegestaan op voorwaarde dat hy hom daagliks by die naaste polisiestasie aanmeld, nie Gauteng mag verlaat sonder toestemming van die ondersoekbeampte nie, en nie toegelaat word om in besit van ŉ skootrekenaar of selfoon te wees om toegang tot die internet te verkry nie.